बार्सिलोना र भाल्भर्डेको भविष्य
केही साताअघि मात्र कसैले स्पेनी ला लिगामा बार्सिलोनाको ग्रेनेडा भ्रमण तालिका हेरेको भए भन्ने थिए, यो खेल जसले जित्छ, उसले अंकतालिकाको शीर्षस्थान हात पार्नेछ  ।  कसैले के भन्ने थिएन यो टिम ग्रेनेडा हुनेछ  ।
(म्याड्रिड) — केही साताअघि मात्र कसैले स्पेनी ला लिगामा बार्सिलोनाको ग्रेनेडा भ्रमण तालिका हेरेको भए भन्ने थिए, यो खेल जसले जित्छ, उसले अंकतालिकाको शीर्षस्थान हात पार्नेछ  । कसैले के भन्ने थिएन यो टिम ग्रेनेडा हुनेछ  ।तर अहिले त्यस्तै भएको छ । यसै सिजन बढुवा पाएको ग्रेनेडाले बार्सिलोनालाई २–० ले हराएको थियो । बार्सिलोनाको ५ खेलमात्र जम्माजम्मी ७ अंकमात्र थियो । बार्सिलोनाको यो २५ वर्षयताकै सबैभन्दा खराब सुरुआत हो । मंगलबार आफ्नो मैदानमा भिल्लारियललाई २–१ ले हराएर बार्सिलोनाले ३ अंक थपेको छ । यो भन्दा पनि पीडाको विषय के हो भने बार्सिलोनाको खेल राम्रो हुन सकेको छैन । ग्रेनेडाविरुद्धको खेलमै पनि प्रशिक्षक अर्नेस्टो भाल्भर्डेको टिमले दुईपल्ट मात्र आक्रमण बुन्न सक्यो । त्यसविपरीत बार्सिलोनाको डिफेन्स अधिकांस समय कमजोर नै देखियो । साँच्चै बार्सिलोनामा के भइरहेको छ त ? अब बार्सिलोनाले के गर्नेछ त ? के भाल्भर्डेले बार्सिलोनालाई बचाउन सक्ने छन् ?घरबाहिरको मैदानमा कमजोर प्रदर्शन । नोउ क्याम्पमा कम्तीमा टिमको प्रदर्शन ठीकैको छ । सन् २०१७ मा भाल्डेरडे बार्सिलोनामा आए । उनको नेतृत्वमा बार्सिलोनाले घरमा पछिल्ला १२ खेल जितेको छ । घरबाहिर बार्सिलोनाको प्रदर्शन वास्तवमै बिर्सनलायक नै छ । विपक्षी टिमको मैदानमा बार्सिलोनाको खराब प्रदर्शनलाई कम्तीमा पनि संयोगमात्र मान्न सकिने स्थिति छैन । भाल्भर्डेको टिमले घरबाहिरका पछिल्ला ८ खेलमध्ये कुनैमा जित निकाल्न सकेको छैन । ग्रेनेडाविरुद्धको हार अगाडि पनि युरोपेली च्याम्पियन्स लिगमा बार्सिलोना बोरुसिया डर्टमन्डको हातबाट बल्लतल्ल बचेको थियो । गोलरक्षक मार्क आन्द्रे टेर स्टेगनको एकपछि अर्को बचाउकै कारण मात्र बार्सिलोना हार टार्न सफल रह्यो । शनिबारको खेलपछि त भाल्भर्डे आफैंले पनि भनेका छन्, ‘अहिले म वास्तवमै चिन्तित छु । विपक्षीको मैदानमा हामीले खेल्नै सकिरहेका छैनौं ।’किन अरूको मैदानमा बार्सिलोनाको खेल कमजोर हुन्छ त ? यसको कुनै ठोस कारण छ त ? खासमा बार्सिलोनाले नयाँ सिजनका लागि राम्रोसँग तयारी नै गर्न पाएन । प्रि–सिजनका अधिकांस खेल लगभग धेरै पहिलो रोजाइका खेलाडीले गुमाए । अधिकांस खेलाडी कोपा अमेरिकामा व्यस्त थिए । बाँकी दोस्रो रोजाइका खेलाडीले व्यापारिक महत्त्वका खेल त खेले । तर त्यसको पनि कुनै फाइदा भएन । त्यसमा टिमका प्रमुख खेलाडी घाइते रहे । कप्तान लियोनल मेसी नै पूर्णतः फिट रहन संघर्षरत रहे । लुइस स्वारेजले पनि केही खेल गुमाएका छन् । यस्तै स्थिति ओसमन डेम्बेले, जोर्डी अल्बा र सामुइल उम्टिटीको पनि छ । त्यसै कारण भाल्भर्डे उपलब्ध खेलाडीलाई धेरै फरक पोजिसनमा खेलाउन बाध्य भएका छन् । त्यसमा पनि नयाँ अनुबन्धित खेलाडी मारमा परेका छन् । जस्तो, एन्टोइन ग्रिजमन र फ्रेन्क डी जोङले एकभन्दा बढी भूमिका खेलिसकेका छन् । यसले उनीहरूलाई पनि राम्रो गरेको छैन ।बार्सिलोनालाई फेरि नेयमर प्रकरणले पनि उत्तिकै दुःख दियो । उनी आउने छन् वा छैनन् । त्यसमै क्लब बढी रुमल्लियो । मेसीमाथि पनि गम्भीर आरोप छ, खेलाडी छनोटमा बढी दबाब दिने र आफू नजिकलाई बढी अवसर दिने । स्वारेज राम्रो लयमा छैनन् । तर, मेसीकै दबाबमा उनले लगातार खेल्ने अवसर पाइरहेका छन् । मेसी यति धेरै शक्तिशाली हुनुलाई अरू खेलाडीले सजिलै पचाउन सकिरहेका छैनन् । धेरैको डर छ । अचेल बार्सिलोना टिममा एकता छैन ।अचेल टिमको गहिराइ पनि नरहेको दाबी गरिन्छ । त्यसो भनेको टिमको रणनीतिमै कमजोर देखिन थालिएको छ । नत्र एल्बर, ओसासुना र ग्रेनेडा जस्तो टिमविरुद्ध बार्सिलोनाको प्रदर्शन यति धेरै कमजोर हुने थिएन । आलोचकले यसको स्पष्ट कारण पनि प्रशिक्षक आफैं हो भनेका छन् । आरोप के छ भने उनी रणनीति बुन्न कमजोर छन् । उनी यो पक्षमा बलिया हुन्थे त पछिल्लो सिजनको च्याम्पियन्स लिगमा टिमले लिभरपुलविरुद्ध पतनको सिकार हुनुपर्ने थिएन ।कतै यी सबै घटनाक्रमले प्रशिक्षक भाल्भर्डेको पद दाउमा त छैन ? सायद, यस्तो हुनसक्छ । ग्रेनेडाविरुद्धको खेल गुमाएयता उनले टिमको कमजोर प्रदर्शनमा सबै जिम्मेवारी लिएका छन् । स्थिति कतिसम्म भएको छ भने अब बार्सिलोनाको नयाँ प्रशिक्षक को हुनेछन् भनेर समेत अड्कल काट्न थालिएको छ । सम्भावित प्रशिक्षकमा केही नयाँ नाम पनि अगाडि आइरहेका छन् । अब भाल्भर्डेसँग निकै कम समय छ । के भाल्भर्डेले बार्सिलोनालाई बचाउन सक्नेछन् ?